Viiniviljelmä Prioratin alueella.
**Viinintuotanto on Espanjassa** tärkeä maatalouden osa-alue. Espanja on maailman kolmanneksi suurin viinintuottaja, ja vuotuinen tuotantomäärä on noin 35 miljoonaa hehtolitraa.

Tuotantoalueet
--------------

Viinirypäleen kasvatusala on ollut Espanjassa vuosina 2010–15 noin 10 400 neliökilometriä, joka vastaa 14:ää prosenttia maailman kasvatusalasta ja on maailman suurin ennen Kiinaa. Sen jälkeen kasvatusala on vähitellen laskenut 10 000 km² alapuolelle. Viinirypäleitä kasvatetaan lähes koko maan alueella, niin Kanarian saarilla kuin Pyreneilläkin.

Viinien tuotanto
----------------

Viinirypäleitä tuotetaan Espanjassa vuosittain noin kuusi miljoonaa tonnia, josta valtaosa jalostetaan viiniksi. Tuoreena rypäleistä käytetään noin 5 prosenttia, 0,3 miljoonaa tonnia. Rusinoita tuotetaan noin miljoona kiloa vuodessa.

Viinin vuotuinen tuotantomäärä on ollut 2000-luvulla vuosittain 31–44 miljoonaa hehtolitraa, 3,1–4,4 miljardia litraa.

Viinin kulutus ja kauppa
------------------------

Viinin kulutus Espanjassa on noin 1 000 milj. litraa vuodessa eli noin 20 litraa henkeä kohti vuodessa. Kulutus on 2000-luvulla laskenut noin kolmanneksella.

Espanjan viininvienti oli vuonna 2015 arviolta 22 milj. hehtolitraa. Vienti on kasvanut voimakkaasti viime vuosina: vuosituhannen alussa vienti oli vuosittain noin 10 milj. hehtolitraa. Viinin viennin arvo on noin kolme mrd. euroa vuodessa.

Espanjan viinin tuotanto, kulutus ja vienti on vuosina 2000–2015 kehittynyt seuraavasti:

| Milj. hehtolitraa | 2000 | 2005 | 2010 | 2012 | 2014 |
| --- | --- | --- | --- | --- | --- |
| Viinin tuotanto | 41,7 | 37,8 | 35,2 | 31,1 | 38,4 |
| Viinin vienti | 8,7 | 14,4 | 17,7 |  |  |
| Viinin kulutus | 14,0 | 13,7 | 10,4 | 10 |  |

Espanja on määrällä mitattuna maailman suurin viininviejä. Espanjalaisen viinin keskimääräinen vientihinta on kuitenkin vain noin viidennes (1,1 euroa litralta vuonna 2014) ranskalaisen viinin hinnasta (5,4 euroa) ja alle puolet italialaisen viinin vientihinnasta (2,5 euroa). Arvolla mitattuna Espanja onkin viininviejänä vasta maailman kolmanneksi suurin. Vuonna 2014 viininviennin arvo oli 2,6 mrd. euroa.

Espanjan viinintuonti on pientä: tuonti oli vuonna 2014 noin 500 miljoonaa litraa, 5 prosenttia maan kulutuksesta. Tuodun viinin arvo oli 163 milj. euroa ja keskihinta 3 euroa litralta.

Viinien tuotantoalueet ja luokittelu
------------------------------------

*Pääartikkeli: Luettelo Espanjan viinintuotantoalueista*
Espanjalaiset viinit luokitellaan EU-lainsäädännön ja Espanjan oman lainsäädännön perusteella useisiin luokkiin. Perusryhmittely tapahtuu EU:n nimisuojajärjestelmän perusteella SAN- ja SMM-viineihin sekä rypälelajikeviineihin. Neljäs ryhmä ovat luokittelemattomat viinit.

EU:n vuodelta 2010 peräisin olevan asetuksen mukaan seuraavilla kahdeksalla espanjalaisella viinityypillä on suojattu alkuperänimitys, SAN (esp. *Denominación de Origen Protegida, DOP* , engl. *Protected designation of origin, PDO*).

**Viinit**:

* Denominación de origen (DO)
* Denominación de origen calificada (DOCa)
* Vino de calidad con indicación geográfica
* Vino de pago
* Vino de pago calificado.

**Väkevät viinit**:

* Vino dulce natural
* Vino Generoso
* Vino Generoso de licor.

DOP-viiniluokkia on Espanjassa yhteensä 90 kpl (pois lukien väkevät viinit). Käytännössä viinien luokittelun nimeäminen perustuu maantieteellisten alueiden nimiin.

Vino de la tierra -viinit luokitellaan maantieteellisen tuotantoalueen perusteella merkinnällä suojattu maantieteellinen merkintä SMM, (esp. *Identificación Geográfica Protegida, IGP*, engl. *Protected geographical indication, PGI*). IGP-viiniluokkia on yhteensä 41 kpl .

Luokittelun nimitykset ovat vuosikymmenten aikana muuttuneet monesti, eikä muun muassa aiemmin käytetty QWPSR-luokittelu (engl. *Quality Wines Produced in Specified Regions*, esp. *VCPRD, Vino de Calidad Producido en una Región Determinada*) ole enää käytössä.

Lähteet
-------

1. ↑  OIV: World vitiviniculture situation 2015 (pdf) *oiv.int*.
2. ↑  OIV: State of the vitivinicultureworld market April 2018 *oiv.int*.
3. 1 2  Statistics - StatOIV Extracts (OIV:n tietokanta)  12.1.2015. Kansainvälinen viini- ja viiniköynnöstoimisto, OIV. Viitattu 6.1.2016.
4. 1 2  World Vitiviniculture situation 2015 (pdf) (Viinijärjestö OIV:n raportti viininviljelystä, -tuotannosta ja -kulutuksesta vuonna 2014)  kesäkuu 2015. OIV.  Arkistoitu 15.9.2015. Viitattu 9.1.2016. (englanniksi)
5. ↑  Statistical report on world vitiviniculture 2012 (Kansainvälisen viini- ja viiniköynnöstoimiston vuositilasto)  2012. International Organisation of Vine and Wine.  Arkistoitu 5.6.2015. Viitattu 10.1.2016.
6. 1 2  2014 CN 2204 Wine exports by exporting Member State (EU:n kauppatilasto vuodelta 2014)  24.6.2015. Euroopan komissio, Maatalous ja maaseudun kehittäminen.
7. ↑  The wine market: evolution and trends (Kansainvälisen viini- ja viiniköynnöstoimiston vuositilasto)  2014. International Organisation of Vine and Wine.  Arkistoitu 26.2.2015. Viitattu 13.9.2020.
8. ↑  DG Agri Dashboard (EU:n viinimarkkinakatsaus)  8.1.2016. Euroopan komissio, Maatalous ja maaseudun kehittäminen.
9. ↑  Viinien pakkausmerkinnät (pdf) (Valviran ohje Dnro 340/99/2013)  13.6.2014. Sosiaali- ja terveysalan lupa- ja valvontavirasto. Viitattu 28.3.2016.
10. ↑  Komission asetus (EY) N:o 436/2009, annettu 26 päivänä toukokuuta 2009, neuvoston asetuksen (EY) N:o 479/2008 soveltamista koskevista yksityiskohtaisista säännöistä viinitilarekisterin, markkinoiden seurantaan liittyvien pakollisten ilmoitusten ja tiedonkeruun, tuotteiden kuljetuksen mukana seuraavien asiakirjojen sekä viinialalla pidettävien rekisterien osalta (pdf) (EU:n asetus viinialan tuotteiden suojatuista alkuperänimityksistä, maantieteellisistä merkinnöistä ja perinteisistä merkinnöistä) *Euroopan unionin virallinen lehti L128*.  27.5.2009. Viitattu 28.3.2016. (suomeksi)
11. 1 2  Komission asetus (EU) N:o 401/2010 (pdf) (EU:n asetus viinialan tuotteiden suojatuista alkuperänimityksistä, maantieteellisistä merkinnöistä ja perinteisistä merkinnöistä) *Euroopan unionin virallinen lehti 11.5.2010*.  7.5.2010. Viitattu 9.1.2016. (suomeksi)
12. 1 2  Situación de las denominaciones de origen protegidas y de las indicaciones geográficas protegidas de vinos (pdf) (Espanjan maatalousministeriön luettelo nimisuojatuista viineistä) *Ministeriön (Ministerio de Agricultura, Alimentación y Medio Ambiente) sivut*.  2015.  Arkistoitu 30.6.2014. Viitattu 9.1.2016. (espanjaksi)
13. ↑  Regulations Governing Wine in Spain (Viinisäännöksistä Espanjan vienninedistämisviranomaisen verkkosivulla)  2016. ICEX Spain Trade and Investment. Viitattu 28.3.2016. (englanniksi)

Aiheesta muualla
----------------

* Kuvia tai muita tiedostoja aiheesta **Viinintuotanto Espanjassa** Wikimedia Commonsissa